TABISMAN LIR OU “FODE PERDI POU GAGNE” – Boukie Banane
Posted on March 1, 2017 December 26, 2019 by DevV
TABISMAN LIR OU “FODE PERDI POU GAGNE”
Anba enn pie boukie banane. Saler lete pe dir: “Mwa ki la!”. Dammarro ek Kaspalto, de personaz istorik dan bitasion (koumsamem apel bann vilaz ki finn pouse otour Tabisman Lir) pe asize sakenn lor so ros prefere. Ni fey, ni petal pa pe bouze. Koumadir tou finn tas dan doldrom, enn trans letan bouz fix. Tanzantan Kaspalto mas so lipie, bese pou get so ledwa lipie.
To’nn tann dernie nouvel?
Mo pa vey zafer lezot. Mo konn zis mo zafer.
Li nou devwar vey zafer nou prosen. Man is a social animal.
Koz langaz dimoun do ta!
Be ki langaz mo’nn koze?
Ki potis?
Potis zasar.
Be ki zasar, latet to fami?
Zasar mang.
Zasar mang? Be ki mang, foutou?
Mang lakord babou.
Babou, babou, babou! Pe dimann twa ki lakord?
Lakord pandi.
Pou kisannla?
Pou twa. … Pou mwa. … Pou tou bann nenport kouma nou.
Nou nenport, nou?
Plis ki nenport.
Kifer? Kifer? Kifer? Parski. Parski. Parski. … Bourzwa la pran desizion e twa to la pou asiz lor ros pou fer palab. Fer ler. Ala kifer!
Kaspalto, to pe fer bezer la. To bwar, to gagn egrer lestoma akoz diven bilenbi. E ki to fer? To vinn tir lay ar mwa.
Dammarro, tais twa. Kan to koze to prouve ki Bondie parfwa fer erer.
Be wi ta! Li’nn fer gopia gran kouma twa e boutey piti-piti. Li ti bizen fer twa groser enn fiol. Lerla to ti pou vinn enn ti gopia, groser enn fiol.
Twa sef boutey ki koz koumsa?
To konn bien. Mwa mo enn king dan boutey. Samazeste Larak Premie. Mo’le to fer reverans divan mo prezans. (Li tir enn tay zong.) … Mo kwar mo bizen aprann mars lor mo lame.
Mars lor lame? Kifer?
Mo lipie finn modi. Mo zong lipie finn vinn kouma grif; mo ena krapros … kor dan mo ti ledwa, klos par anba. … Mo papa pa ti konn tousa. So semel ti natirel. Zame li ti met soulie. … Swadizan sivilize. Lergete mo zis salisan … pa salisan … kouma dir sa? samem … koumadir feb-feb, lakagn, bisagn …
Frazil? Sansib? Frel?
Samem! Frel-frel. Flas, las! Koumadir enn larou ki ena fit. … Mo vant gro, pa kapav verse pou koup mo zong lipie. To pa’le koup sa pou mwa.
Mwa Dammarro, fils de son père, koup zong enn gonaz. Ena so zans ki bondie finn kre pou fer sa kalite louvraz la.
Matenva! To kwar dan kars aster. … Be ki to pou fer ler mo dir twa seki mo ena pou dir twa?
Ki to ena pou dir mwa ki mo pa deza kone?
Trap bien to ros. Tansion to tonbe. … Pare? Rayto! Go, go, go! (Silans. …)
Ki arive? To fizib finn sote?
Pare, rayto, go, go, go …
Radika pe vinn res ar nou.
Pare, rayto, go, go, go.
Pare, ray … Ki to pe dir? To latet pa bon?
To latet pa bon.
Isi se teritwar zom. Taler to pou gagn revolision lor to latet. Tou bann klosar pou fer lagrev. Latet pa bon matlo.
Pa tomem ki kontan dir ki zom ek fam bizen egal?
Dan lakaz. … Pa anba pon, amba pie. Dan danbwa.
Dan danbwa ki ena dibwa! … Mo kone to bien kontan Radika. Kifer to pa’le li vinn res ar nou?
Pa pou ena ase mas pou de.
Gete Kaspalto, nou’nn swazir liberte; nou’nn ranz nou nik kot bon dimoun pa frekante. Aster to’le fer nou nik vinn kouma yer. Efase, refer?
Aret fer lagel.
Korek sa! … Fer so foutou!
Enn fey pa bouze. Petal flanbwayan kol lor pie.
Priye Bondie labriz pa soufle … sankwa dife lor nou. Alala!
Enn ti labriz koumans soufle. Detrwa petal rouz grene. Labriz vinn pli for. Petal rouz vinn gri, vinn nwar. Kaspalto ek Dammarro atas mouswar lor nene ek labous. Enn pake dimoun ( fam, zom, zanfan) galoupe travers lasenn. Zot tou finn swa atas mouswar lor nene, swa met mask.
Nou bizen tir. Sinon lasann tabisman pou touf nou.
Be Radika? Ki nou fer?
Pa kapav abandonn dimoun dan garrbarr.
Labriz finn vinn ankor pli for e enn niaz nwar epe finn anvlop tabisman. Blakaout.
Lalimier realime. Dan rezidans prensie Komandan Lir. Laport, lafnet bien ferme; rido bien tire. Lir pe koz ar so trwa tifi, Goneril, Regann ek Kordelia. So de zann rantre. Zot abiye kouma saser, zot fizi anbandoulier. Risar li mari Goneril e Edmon li mari Regann. Klerman de zann la pa dakor ar seki zot kwar zot finn tande ler zot rantre.
Pa dakor Komandan! Kouma divan kalme tou revinn normal. Personn pa plengne. Finn fini abitie. … Les roulman deroule kouma abitie.
Pa ekout dimoun plengne. Zot memwar kourt. Nek donn zot enpe maja, fer zot bouz waya. Dir ou lerla bel tamasa. Tou rant dan lord.
Mo pe dir sa bann zanfan la ki finn ariv ler pou mo tir fardo lor mo zepol. Pa fasil sa, okip enn tabisman. Arpanter finn diviz tabisman antrwa parti egal. Egal pou egal. Pa enn seve anplis ousa anmwens. Aster bann zanfan pou dirize pandan ki mwa mo zwir mo vieyes. … Normal ki toulemwa mo al res kot enn zanfan. Ki zot dir?
RISAR EK GONERIL
( zot sant ade vwa)
Normal Komandan. Nou panse ki ou ti bizen sanz lakaz toulezan. Enn mwa tro tigit pou plezir ki ou prezans done. Nou propoz enn-an.
EDMON EK REGANN
Enn-an? Aret badine! Pa mwens ki senk-an. Nou propoz senk-an.
Bann bon zanfan! Bondie beni zot. Mo pa pou viv sa kantite letan la. Mo finn desid lor enn mwa. Mo pa pou aksepte okenn sanzman. Kan mo dir enn mwa se enn mwa. … Me ena kikenn ki pa finn koze. Ki mo gate pouri ena pou dir? Mo Kordelia siro-siro-siro.
(Silans…..)
Kordelia, beti, to finn vinn goungi? Koze pou to merit enn tier plis meyer. … Koze Kordelia. … Ki to ena pou dir?
(Silans …)
Kordelia, mo donn twa lord koze. Ki to ena pou dir?
Lalang peyna lezo. Reflesi Kordelia. Met nanye ar nanye gagn nanye; miltipliye ar nanye donn nanye; azoute, retire, divize donn nanye mem. Ki to ena pou dir? Reflesi bien avan to koze. Ki … to … ena … pou … dir?
Pran nanye. Mo donn twa nanye. To merit nanye. … Apartir zordi to mwens ki nanye ditou. Kaka ena plis valer ki twa. Kaka enn fertilizan … Twa to nanye, plis kaka ki kaka. Apel arpanter. Bizen diviz mo tabisman ande.
Pa fer sa Lir! Tansion to regrete!
Komandan Lir zame regrete.
Papa, to ena problem?
RISAR, GONERIL, EDMON EK REGANN
( zot sant akat vwa)
Sal ipokrit!
Pa fer sanblan, fer vadire
Dan leker ros ena dilo.
Nimakarram!
To finn ase fer li soufer;
Aster pa rod zwe rol granker.
Nou papa dou!
Paps, kifer to tris?
Twa, pa koze. Mo zorey ankoler refiz tann twa. Serpan!
Donn mwa drwa Komandan, koz ar twa enn dernie fwa.
Dernie fwa! Dernie, dernie fwa. Koze! San detour, san fer ler.
To rapel Komandan, mo ti dir twa ki tabisman dan pens …
Ki li pe radote?
Tabisman dan pens?
Trap vant nou riye.
Profi pe monte,
Dividenn epe;
Ki gonaz li dir?
Tabisman dan pens.
Mo kat zoli zanfan
Les li koz-koz-koze.
Samem so terminis. … Koze serpan!
Ar to permision mo finn al andeor Grannkaz pou gete ki pe pase. Seki mo finn trouve, pa zoli-zoli. Mo ti dir twa. … Profi for; dividenn for me partou-partou dimoun mizer. Dilo finn koumans manke; letan finn vinn toke; kan letan lapli vini, soley dir mwa ki la; kan letan soley neseser pou fri gagn matirite, ala debordman partou. Lespri finn vinn kokom Komandan. Lasemine lizinn pe ponp pwazon dan ler; karo pe aroz larivier ar pwazon; larivier anpwazone pe touy lagon …
Giji-giji, giji-giji, alala bel-bel teori!
Manti tousa! Manti!
Nou kapav aret tousa Komandan. Bizen fer li. Pa gagn drwa touy travay Bondie. Nou pe pers trou dan lesiel, kabos larkansiel; pwason pe korde lor disab; zwazo pe perdi tou zot plim; seni nepli pe vinn papiyon … Dan balizaz tabisman nou zanfan pe plore … malad … fen. Kapav aret tousa Komandan.
Komandan Lir! Les mwa, to gran tifi, to premie zanfan, dir twa ki vremem pe pase. Kordelia ena enn pwenter. Zot finn fer pak avan karem. Pwenter la ki sarye pwazon. Li finn anpwazonn Kordelia so lespri ek so … lekor. … Dir papa Kordelia: eski wi ou non to seropozitif. … Pa zwe sove. Poz to lame lor Labib. Koze! Dir laverite.
Ki sa vinn fer dan seki mo ti pe dir?
Foul relevent. Li montre to veritab vizaz ipokrik. To zwe sent divan lizie papa pou tronp li. Lergete to vang-vang. Enn laryaz. Goneril ek mwa nou finn swiv koutim. Gran dimoun finn deside, finn swazir. Nou finn gard loner fami. Nou pa koz bel-bel koze pou kasiet pianter anba-anba. Pianter lili malsen.
RISAR EK EDMON
Komandan, ou pretan zann …
Pretan zann? Sa zame!
Samem, galan ou ti tifi
Pe met choula ar travayer,
Fer madam lager ar mari,
Zelev kritik so profeser,
Fer sakristen pran plas Monper,
Ou pretan zann …
Sem zizani, sem lapipi,
Ar laservel fer satini,
Brouye lespri bann ti lespri,
Plant sibversion dan tabisman,
Ou pretan zan.
GONERIL EK REGANN
Eh papa, ayo papa!
Ou ti tifi, ou ti Luxmi
Finn met malang kot sanbrani,
Gard parrsadi dan lekiri …
Loner fami pe santi pi …
Ou ti Luxmi …
Pa Luxmi me serpan! … Kordelia, reponn! To seropozitif? Reponn foutou!
Wi, mo seropozitif. Enn swar mwa ek mo bieneme nou ti fer neglizans … pa ti pran prekosion …
To trouve ki to finn fer. Dan nou site barikade, kadnase, barble, kontrole par elektronik nou bien prop, nou proteze. To finn al andeor. Salte deor finn polie twa. To plas nepli isi.
Depi lontan mo plas nepli isi. Mo plas laba ar Ti-Rajou, Baldeo, Maniel ek Bay Abou.
Tou sa galan la to’ena?
RISAR, GONERIL, REGANN EK EDMON
(Zot sant akat vwa)
Dan so kafe peyna triyaz;
Limem larenn laryaz.
Limem larenn laryaz. …
Mo pa ena galan. Mo ena enn bieneme ek boukou kamarad. Mo bieneme apel Mathikenamak me nou tou apel li Jaysee, so nom gate. Nou viv lavi okler. Nou pa bizen barikad, kadna ousa barble.
Move serpan. To pa rekonesan mo finn donn twa lavi? Nimakarram! Ale, pran to pake ale. Fonn depi isi. Mo bani e modi twa. Al viv an-ekzil.
Non, to pa pe bani mwa. Mo pe retourn mo vre lakaz kot lamour pa enn lakok san pistas. Isi ki mo ti an-ekzil. Papa, kot balizaz e lot kote balizaz ena difikilte, mo dakor, me ena osi plis lamour ek liberte. Isi, nou finn vinn prizonie nou prop fortinn. … Mo pe ale san regre. Goneril, Regann pa less papa soufer.
Get so lagel do!
Al donn konsey zans kouma twa
Viv dan pese.
To pa trouve koler bondie
Finn modi twa. Ale! Ale!
Pey to pese.
(Kordelia sorti)
Bann bon zanfan,
Aster finn ler pou nou met lord,
Efas diskord, organize,
Nek get divan, pa get deryer.
Tabisman Lir, tabisman Lir
Pou prospere, pou fer profi
Parski, parski enn tabisman
Aster vinn de. Miltipliye!
Bann bon zanfan …
… Malsans … Miltipliye, miltipliye!
Dan biro Minis Anvironnman. Minis pe koz ar so sekreter permanan, enn fam anviron senkant-an. Tou dimoun apel li Mamzel Marie.
Ena bidze. Pa per pou depanse. Nou bizen fer pei vinn enn zarden. Plant fler partou; anlev plastik. Fer lizie gidji-gidji. Dimoun kontan. Eleksion pe vini. Dan tou kwen fer met lanpader; ras lerb, met fler. Bare ar balistrad, met ban dibwa for-for; fer lavil vinn lakanpagn. Met for-for ekzotik, ristik. Samem elekter kontan. Donn li ki li ‘le.
MAMZEL MARIE
Dakor Misie Minis. … Nou ena osi pou sign Lakor Sirvi.
Lakor Sirvi? Mo pa rapel. Rifres mo memwar, Mamzel Marie.
Apre dernie katastof ki ti tom lor nou …
Katastrof natirel?
Pa vreman. … Tou bann siyantis finn tom dakor pou dir ki nou ki responsab parski …
Nou responsab?
Anfen, wi. Manier nou pe servi resours. Nou pe tro bouskil lanatir.
Okontrer, nou pe fer lanatir vinn pli zoli. Bann siyantis zot latet pa bon. Zot lir tro boukou liv.
Misie Minis, nou ti donn nou parol pou sign sa lakor la. Rapel ti ena enn manifestasion mons pou proteste kont degradasion ekolozik apre ki enn niaz nwar imans ti fer lizour vinn aswar. Lasann ti kouver partou. Boukou zanfan ek vie ti mor. …
Nou ti les panik vwal nou vizion. … Sitiasion nepli parey.
Nepli parey?
Komandan Lir finn abdike. Aster Risar ek Edmon ki finn pran labar. Sitiasion nepli parey.
Mo pa konpran. Tou finn res parey kouma avan. Zis pilot ki finn sanze.
Pa dir sa Mamzel Marie. Ena de fam dan kokpit. Goneril ek Regann. … Premie Minis finn konsey mwa tini-tini. Li pe konsilte bann administrater Rigann-Gomon regilierman.
Rigomon …?
Rigann-Gomon. Risar, Regann, Goneril, Edmon. Enn pwisan holding ki kontrol pei ek kontinan. Bizen res bien ar zot, Mamzel Marie. Pa kapav depler zot.
Bann lagazet pou tir lor nou.
Pa per ou. Zot finn aste 51% aksion dan tou lagazet, radio ek televizion. Piblik pou tann zis seki bizen tande.
Bann ONG, bann sendika?
Les sa dan nou lame. Ou nek fer seki mo dir. Plant fler e organiz jalsa.
Samem tou, Misie Minis?
Samem tou.
Mem plas ki premie tablo. Pie boukie banane touni, apart detrwa tas ver tann parsi-parla. Trwa dimoun, Kaspalto, Dammarro ek Radika, sakenn lor so ros.
Radika ansent?
Radika ansent.
Ki to kwar mo dilo tro kler?
Manti! Pa li sa, twa sa.
Eta koson!
Manti, pa mwa sa.
To’nn krake, Kaspalto.
Eh! Pa bon zwe koumsa. Kapav fer mo leker arete.
Bon! Pou bizen trouv enn plas pou baba la ne. Li pa kapav ne anba pon. Ni anba pie boukie banane. Ale mo de zom, bouze sa waya la.
Bez sa dalon!
Enn siklis lor so bisiklet touteren rantre. Li bien ekipe (elmet, seviyer, zenouyer, protez koud; lor so portbagaz ena enn laptop; lor so leren enn mobayl … ). Ler li ariv divan nou trwa kamarad lor ros, so mobayl sone. Li aret sek, met so bisiklet lor stenn e koumans koze lor so mobayl. Li apel Nomad Zordi.
NOMAD ZORDI
Wi, momem sa. Wi, Nomad. Wi koko, Nomad Zordi. Mo lavwa drol? Kikfwa enterferans. … Mo anplen dan Lapropriyete Rigann-Gomon, korporasion miltinasional … Wi taler mo pou poste tou lenformasion ki mo ena lor sayt www.soufletronpet. … To’le vinn zwenn mwa? Kouma to pou fer? Kisannla pou okip nou baba? … To mama ek to papa? … Zot dakor? … Non, mo pa kont. … Donn mwa enpe letan pou mo organiz sa. … Mo pou repran kontak. … Mo’si mo kontan twa. Salam koko.
( Li get otour li. Li remark nou trwa kamarad lor zot ros. )
Bonzour! Zot res isi?
Non, nou pa res isi. Nou pe zis asiz isi Misie … Misie?
Nomad. … Nomad Zordi.
Pa Yer, pa Dime?
Non. … Zordi.
Pa pran zot kont misie Zordi. De manzer krann sa. … Vinn asiz la. Ena ros pou tou dimoun.
Mamzel …
Apel mwa Radika. Misie Zordi …
Mo apel Nomad. Nomad … Nomad Zordi. Mo sort dan fami Zordi.
Li pran so laptop, al asiz lor enn ros koste ar Radika.
Enn laptop.
Han! … Laptop. Ki … Ki fer ar sa? To kone twa Dammarro? Twa Kaspalto?
Kaspalto … Dammarro? Zotmem mo ti pe rode.
Ou konn nou?
Jaysee finn dir mwa … Anba pie boukie banane … Zot pou montre mwa sime pou al kot li.
Nou Jaysee? Bieneme Kordelia?
Vinn ar mwa. Mo amenn ou.
Pa deswit. Mo ena pou met enpe nouvo data lor www.soufletronpet. … Mo kapav vinn asiz kot zot? Pa pou deranz zot?
Nomad, kouma ou konn Jaysee ek Kordelia?
Kordelia, Jaysee, mwa … kouma nou ena dimoun par milie ki pe anpes miltinasional kouma Rigann-Gomon menas lavi e kraz travay Bondie. … Kordelia ek Jaysee finn dimann nou tou groupe isi dan ansien Tabisman Lir kot garrbarr la finn fini vinn maha. Depi partou bann militan lamour pe pedale for-for pou vinn isi. Enn bisiklet, enn portab, enn laptop ek enn sit enternet permet nou trap lame atraver lemonn.
Nomad Zordi vinn asiz kot zot ar so laptop. Li enstal so lekipman e koumans avoy so mesaz. Amizir li tip so mesaz, mesaz la pas par enn sentetizer lavwa.
SENTETIZER LAVWA
“Tabisman Lir. Nivo polision: 8 lor lesel Soufle Tronpet (maximem 12). Kontrol finansie ek administratif: Rigann-Gomon li enn miltinasional siper-pwisan avek kontrol mazoriter dan 50 pli gran korporasion lor planet. De dirizan prisipal se Risar ek Edmon ki manej fortinn Goneril ek Regann.
Depi enpe letan pa pe gagn nouvel Komandan Lir. Ena panse ki li regrete ki dan enn moman koler li ti dezerit so tifi Kordelia. Ena lezot ki prefer panse ki li pa tro bien.
Mo pe al zwenn Kordelia ek Jaysee ki, kouma zot kone, zot kordinater komite Militan Lamour pou rezion Tabisman Lir.
( Nomad Zordi )
Mo get enn kou. Mo pa konpran. Kouma fer li marse?
Senp. Pez sa bouton la, klik isi e lerla swazir lor enn meni.
Bizen konn lir pou servi sa …
Wi. … Kifer ou tris? Kifer enn kou soley dan ou lizie finn tengn? Mo’nn ofans ou?
Non! … Mo pa konn lir.
Pa fer nanye. Mo pou montre ou. Pa difisil.
Ar enn ti baba?
Nou va montre ou ek ou ti baba anmemtan.
Zot tou riye. Dammarro vinn may Radika, anbras li.
Bon nou’al kot Jaysee ek so ladou-soupi.
Lwen depi isi?
De golet.
Pa ekout li. Ena enn bon tibout pou marse.
Ou’le mo sarye ou lor mo bisiklet.
Non, mo fer plis konfians mo lipie.
Dan lakaz Regann. Regann, Edmon, Risar ek Goneril pe koze ansantan. Goneril paret bien ankoler.
Pa kapav les sa kontinie!
Li fer nou lavi kosmar;
So sofer enn gran soular;
So sekreter enn gran laryaz.
Zot fer garrbarr dan lakaz.
RISAR, REGANN EK EDMON (atrwa vwa)
Kontinie baba, kontinie,
Kontinie ramas lamone.
Limouzinn san roul lizinn;
Divertisman san routinn;
Enn semenn Samdi-Dimans
San bizen trous so lamans;
Enn kofor ranpli ar lor
San ki bizen fer zefor.
Enn mwa kot mwa, lerla kot twa;
Lerla kot mwa, lerla kot twa.
Mo finn sarye mo lakrwa,
Ala li revinn kot mwa.
Gard li ankor enn mwa, bap!
Ayo! Ayo! Bel-bel loyo!
Mo fek fini bayant li,
Aster to’le li revini?
Sa bonom la fer mwa vinn fol!
Bizen donn li enn kamizol.
RISAR EK EDMON (ade vwa)
Anou ferm tou laport, lafnet,
Pran nou avion, agrram-bagrram,
Al pas vakans lwen-lwen laba.
Alala nisa, alala nisa,
Alala bel-bel nisa.
Divan enn laport lantouraz kadnase, Lir pe koz ar gardien ki bien provokan.
Ou pa kone kisannla mwa? Ou pa konn mo nom? Latet ou fami, taler mo fer ou rapel ar koutpie. Mo donn ou lord ouver sa laport la e les mo loto pase. Sinon ou ki pou pas enn move karder.
Mo patron finn donn lord pa ouver sa laport la pou personn.
Kisannla ou patron?
Sa pa regard ou!
Pa regard mwa? … Bondie lao, ki pe arive? Sirman mo pe reve. … Arzou! Arzou, vinn koz ar sa enbesil la.
Arzou, sofer Lir, rantre.
Wi Komandan.
Arzou, koz ar sa gran misie la, dir li ouver sa laport la pou les mo loto pase. Li pa pou ekout mo sekreter, li pa pou ekout mwa. Kikfwa li pou ekout twa.
Eta gopia, ki ariv twa? To pa konn komandan Lir? Ouver sa laport la si to pa’le mo grenn to ledan.
Gardien soufle enn kou. Enn geng gro lebra rantre, bat Arzou enn bate bef, sarye li ale. Lir tousel lor lasenn. Li soke e tris. So sekreter, Sannta, vinn trap so lame.
Avoy zot promne Komandan.
Telefonn mo tifi Regann. Dir li ki mo pe retourn kot li. … Ale Sannta, telefonn sel tifi ki mo reste. Dir li so papa pe soufer. Dir li mo larm pe koule. … To res anplas? Ki ariv twa pagli? To pa’nn tande? Telefonn mo tifi Regann! Pa fer toke, mo tifi.
Pert-tan Komandan!
Pert-tan?
Mo finn telefone. Personn pa la. …
Personn pa la? Kouma to kone?
Avoy promne Komandan. Pa pran kont. Ou pou al malad pou nanye.
Sannta, kouma to kone lakaz Regann vid?
Mo kouzinn resepsionis laba. … Madam, so misie, Madam Goneril ek so misie, toule-kat, finn al anvakans, personn pa kone ki kote.
Zot abandonn zot papa, zot al anvakans? Mwa ki’nn donn zot tou!
Samem problem la.
Si to ena repros pou fer, koze Sannta.
Pa mo zafer sa Komandan.
Li to zafer aster. To tousel finn reste.
Bliye lepase. Nou koz zordi, dime … Nou’al kot mwa. Mo bonom pou kontan. Li kontan zwe ches kouma ou. Sel zafer mo de zanfan pou fatig ou. Kan zot dimann mwa kifer zot pa ena granper, pou gagn lape mo dir zot enn zour zot granper pou vinn get zot. … Mo pa finn konn mo papa. Mo’si mo reve ki enn zour li pou vinn get mwa. Mo mama finn gard so sekre. Mo pa kone kisannla sa. … Nou’al ar mwa Komandan.
To konn kondire Sannta?
Wi. Kifer?
Mo donn twa mo loto. Mo pa konn kondire. Mo nepli bizen loto. Mo sir to fami pou kontan.
Mersi Komandan … me nou pa pou kapav roul li.
Kout ser pou roul enn loto. … Apre … pa ankoler … mo bonom ek mwa … nou … nou ar bann militan lamour.
To finn les sa sekt la may twa?
Pa enn sekt sa Komandan. Pa relizion sa. Enn mouvman politik.
Sannta, to finn vinn pagli.
Wi, Komandan. … Ou aksepte vinn kot mwa? Ena plas.
Pa toutswit. Pli tar. … Pli tar mo pou vinn kot twa. Kan mo retrouv Arzou, mo va vinn sers loto la. Gard li kot twa ziska mo revini. To pa mayn?
Non. Be ou ki ou pou fer?
Mo mars-marse, met enpe lord dan mo vie latet kokom la.
Pa koz koumsa.
Si ti koz koumsa ar mwa, mo pa ti pou fane. … Pa traka. Mo pou vinn get twa avan mo dernie vwayaz.
Mo kapav anbras ou?
Enn loner pou mwa.
Sannta anbras li de kote lazou. Lir may li for. Ler zot separe Sannta koz ar sanglo dan so lavwa.
Sori. … Salam!
Ou sir ou pa’le vinn ar mwa?
Korek sa! ( Sannta sorti )
… Fer sa ar mwa? Mwa ki finn donn zot tou!
Serpan ena plis santiman ki sa.
Donn zot lavi ek tabisman;
Donn zot trezor, donn zot pouvwar;
Donn zot paysa koul dan dalo;
Konte fini, donn zot, donn zot.
Mo vanzans li pou san pitie.
Bondie tann mwa: zot pou pey ser.
Marke, garde: mo pou fer zot
Regret zot sor. … Mo fini zot!
Be … si koumadir! … Non, non, non!
Pa gagn drwa fer sa ar mwa!
Mwa ki finn donn zot tou.
Bann serpan! Bann saytann!
Vanzaaaaaaaans!
Divan lakaz Jaysee ek Kordelia. Jaysee pe fer meinntenenns so bisiklet. Kordelia dan enn fotey lavwal pe lir.
Pa zordi ki Nomad ti dir li pou vini?
Zordi pa’nkor fini. Zordi pou vini zordi.
Hen! Bien malen! To ti pou kontan twa si dimoun fer jok ar to nom?
Eh matlo! Badine ‘si pa gagn drwa. Ki ariv twa? To’nn gagn to reg?
Sak fwa to gagn to reg koumadir to finn aval mous-zonn.
Vre? Mo pa’nn remarke.
Normal. Akoz samem to bizen lizie to bieneme pou ouver to lizie … mo gate-pouri.
Vantar Misie Mathikenamak, vantar!
Soit on peut, soit on ne peut pas.
E to koz Sanskrit lorla. Pa fasil! Dan danbwa ki ena dibwa! …
… Kord, mo’nn gagn nouvel Komandan.
Li bien?
Li malad?
To ti ena rezon. Zot finn dam so pion. Li’nn perdi partou.
Be ki to pe atann. Anou al sers li, Jay.
So lamour-prop blese. Li pa pou aksepte okenn led, sirtou nou led. Sannta finn ofer li ospitalite e li finn refize. Li extra manga kot li ete.
To kone Meteo finn anons ki ena enn siklonn ki kapav vinn dan nou paraz. … Li ankor lwen me si li akselere, si li vinn direk lor nou?
Mo kone. … Siklonn la li pa enn menas direk. Mo finn avoy Pagla al res ar li, akonpagn li, ed li.
Pagla? To latet pa bon. Li pou fer li vinn fou ar so koze nenport.
Non koko. Kwar mwa, li bizen kikenn ki fer li bliye, fer li riye.
Akoz mwa tousa pe arive. Mo ti kone bannla ti pe trik papa. Olie zwe lakomedi pou anpes li rant dan latrap, mo finn pous li dan trou akoz mo fierte. Li ti anvi mo flat li, mo ti bizen flat li olie fer mo fanor.
To finn fer seki ti bizen fer. Nou tou nou pou travers siklonn me apre nou pou trouv pli kler. … Mo fer Pagla konfians. To gete, Pagla pou amenn li isi. … Zot pa pou tarde pou vini.
Nomad ek bann lezot.
Komie pou ena antou.
Enn santenn apepre.
Enn santenn? Mo pa finn prepar nanye.
To peyna pou prepar nanye. Sakenn pou amenn seki li bizen pou manze ek pou dormi. Apre lasanble pou ena enn fet kiltirel. Dime louvraz la koumanse.
Les mo prepar enn pons zanana-bigarad pou akey zot.
Pa enn move lide. … Ala Nomad pe vini. Anbonn konpagni!
Nomad, Kaspalto, Radika ek Dammarro rantre.
Dan enn landrwa dezerte. Ti lapli pe tonbe. Pagla, lor enn ros pe soufle so armonika.
PAGLA ( sante)
Enn gravie rant dan mo soulie,
marse pa pe kapav marse;
dilo pe rant dan mo sapo,
mo lespri pe koul dan dalo.
Kan mo ti zenn mo ti kriye;
kriye for pou lesiel tande:
“Rann mwa mo lamer! Degaze;
rann mwa mo later!”
Zordi mo’nn konpran do matlo,
zordi mo’nn konpran:
“Gard tou, me donn enn pitay!
Si to’le plis, mo donn twa plis.
Mo donn twa tou, nek donn pitay!
Mo donn twa tou, nek donn pitay!”
Lontan-lontan, ler mo ti zenn
-pa kwar mo ti pe fer enn senn –
mo ti kritik kapitalis
ki ti pe fer mari,
ti pe fer mari do matlo
ar mo bann dalon.
Aster mo konpran do matlo!
Bizen al dodo ar Dodo.
Les mo dodo ar mo Dodo!
Ena mil-an kan mo ti zenn
– pa kwar mo ti pe kas enn yenn –
mo dir bann zenn koz natirel,
aret koz barok.
Aret koz nenport do matlo,
Aster mo konpran, bizen koz
Esperannto ek Volapouk,
Esperannto ek Volapouk
Esperannto ek Volapouk …….
Lir rantre. Li pe bwate enpe. Li paret fatige.
Eta pagla, ki to pe rabase koumsa? … Kouma to apele?
Pagla.
Mo kone to enn pagla me kouma to apele?
Pagla. Mo pa fek dir ou?
To pagla e to apel Pagla. Bel lekonomi. De dan enn!
Ou’si ou pagla.
To dir mo pagla. To kone ar kisannla to pe koze?
Ou plis ki pagla. Olie gard roten bazar dan ou lame pou rakle tonken zanfan malelve, ou ki ou fer? Ou met roten dan lame zanfan malelve e desann ou kalson. Aster ou plengne ou deryer pe brile. Ki saiz pantalon ou mete, patron?
To enn tayer twa?
Non, sef. Mo donn ou enn deziem kalson. Koumsa ou pa tro santi ler zanfan gate rotinn ou.
To pagla plen ar egrer.
Akoz ou, lemonn finn vinn eg.
Akoz mwa? Kouma sa? Koze bourrbak!
Montre mwa enn pagla, mwa mo montre ou enn mahapagla.
Mo pou met enn tax lor koze. Seki koz tro met dan kaso.
Initil sef.
Pou fer sa ou bizen pouvwar. Ou ti ena pouvwar, ou finn zet li dan pit latrinn. Rapel?
Pa koz sa! Sant enn sante. Pa sante tris. Sant enn sante ge.
Tou sante ge finn emigre
Depi Kordelia finn ale.
Pagla, Pagla pa fer enn vie bonom plore.
Patron, nou zwe enn zwe. Pagla poz kestion, bon latet reponn.
Peyna difamasion ladan?
Patron ou pe koz nenport. Hen, pran mo plas. … Ou pli pagla ki mwa.
Kifer Pagla?
Kifer Pagla? Eski kapav difam nanye ditou?
(lapli tom pli for.)
Letan pe gate.
Depi lontan letan finn gate, Sef, me ou pa ti anvi gete. Fode vinn touni pou trouv kler. … Vini, nou’al kasiet dan sa lakav la e atann movetan pase.
Si koumsa les movetan donn mwa enn rens … ki mo merite.
Aret fer pagla sef!
(Li ris li amenn li kasiet lapli.)
Divan lakaz Jaysee ek Kordelia. Ena boukou animasion. Bann koup amoure pe monte desann; koup heterosexiel, gay ek lesbienn sosialize san problem. Enn santer koumans sante, lezot danse.
Lisou, soufler, gro pima ver,
zariko tann, ti pima ver,
margoz, lalo, patol, zwagnon,
poul vakabon samem ki bon.
Poul vakabon, poul liberte.
Globalisons, globalisez
global, global partou donn bal.
Ouver laport, lafnet, lenpos
les paysa globaliz to pos;
mont lor lili, tengn lalimier
les globalwala bwar to labier;
aprann to nouvo rol par ker,
sirtou pa sant vie sante yer.
Bazar mondial mondialize,
bazar global globalize.
Nou tou egal divan marse
mondialize, globalize.
Bliye to vie tonel sousou,
mo dir twa li pa vo enn sou;
Pa kwar mo lespri aryere!
Mo kontan rok ek jaz osi,
Mo gourou li Noam Chomsky.
Olie nou tou viv mem parey
mo prefer net diversite,
pa’le dime kouma lavey.
Mo pa pou aprann rol par ker,
me mo pou sant vie sante yer.
Tou lalimier tengn. Tou dimoun al dormi.
Dan enn biro extra-lix, Risar ek Rigann pe anbrase ar pasion.
Holding Rigann-Gomon bizen sanz nom. Kifer pa apel li Rigann Inc.
Ki pou ariv so ‘go’ ek so ‘mon’?
Ki to fatig to latet ar ‘go’ ‘mon’?
Zot riye for-for.
Mo mari ek to fam pre pou vini. Nou bizen tom dakor lor enn parad.
Pa bizen parad. Nou lwayal, senser. Mo kontan mo fam, to kontan to mari pou lizie dimoun. Mwa mo kontan mo belser e mo belser kontan mwa. Nou pli mari ki bann militan lamour. Nou fer lamour olie fer lager. Regann mo lagren longann, les tousa dan mo lame. Zwir, zwir, zwir ziska to rans.
To pa pou fer marday ar mwa twa. Fer holding la vinn zis Ri. Koup ‘gann’ ek lezot.
Ri … gann! Mo soke. Ala to mefian la!
Enterkom sone. Risar reponn. So sekreter: “Madam Goneril ek Misie Edmon pe dimande pou vinn zwenn zot.” Dir zot rantre. Nou frer-ser ennmi pe vini. Nou ploy zot nou met dan pos.
Goneril ek Edmon rantre. Anbrasad, akolad vadire pli bon dos ki sa pa ekziste.
Zot finn gagn nouvel vie siko?
Tann dir li viv kouma hippy. Fim mas, tres kolie fler, sant sante erotik.
Mo dir twa.
To’si to’nn tann sa?
We! Li’nn donn so loto so sekreter ki pe nouri poul ladan.
Enn kazot delix. … Ki program lor azanda bord?
To pa’nn lir memoranndom mo finn avoy twa?
Pa’nn gagn letan. Donn mwa enn rezime.
Nou rival dan distribision dilo ek rezo telekom, Dilokom inc., pe rod lape. Zot dispoze vann 49% aksion ar nou.
Nou pa pou kapav kontrol zot.
Ena enn ti aksioner ki finn preske fini fer enn lalians ar nou.
Kouma to kone.
Lenformasion la dan memoranndom.
Mo pa gagn letan lir tousa.
Be peyna pou diskite. Al delavan.
Ena enn ti desizion pirman administratif pou pran. Bizen de direkter Rigann-Gomon pou siez dan bord Dilokom inc. Antan ki prezidan mo oblize parmi. Goneril, to ti’a … Non, pa bon. To mo fam. Twa Edmon?
Mwa mo zis enterese ar dividenn. Pa fatig mwa ar administrasion. Ale twa Regann.
Mo ‘si mo propoz Regann. To kontan vwayaze e mwa mo kontan res lakaz. Souvan to pou bizen parti Risar?
Wi, malerezman. Ena de gro bwat pou dirize. E nou fer biznes dan preske tou pei lor later.
Mo’si mo propoz Regann.
Mo aksepte desizion mazorite.
Enn landrwa dezer, tris kot nanye pa pouse. Agos net, enn tifi dan le 14-15 an pe diboute, get dan vid; adrwat net enn ti garson mem laz pe asiz anba e ar enn ti bout dibwa li pe desinn nenport lor later sek. Sak kou li fer enn desen divan soufle e desen la anvole. Sakfwa-sakfwa tifi la ouver so labous, vadire li ena kiksoz pou dir me okenn parol pa sorti. Sel kiksoz pozitif se ki dousma-dousma, koumadir enn lema pe atir zot, zot raprose ziska ki zot lame touse. Zot trap lame e la kouma enn mirak parol koumans revini.
Y … Yyyyyyyee … Yer … Yer
Yer zot ti bril enn lafore,
Touy pie, bourzon, zwazo, papyon,
Met lavi plat pou fer sarbon.
Enn lasann nwar ti rant partou
E zordi soley gagn febles.
Yer zot ti souk tou larivier,
Kanal, basen ek rezervwar,
Souse ziska so dernie gout.
Enn milion tibaba finn mor
E zordi soley pe plore.
TIFI EK TI GASON
Yer enn gran larme dominer
Ti anvair enn ti vilaz,
Met partou plat pou fer zot vwar.
Lapousier ti rant dan poumon;
Zordi soley gagn konvilsion.
De zenes la, sakenn may zepol so kamarad. Zot bes latet, asiz anplas. Blokout lor lasenn.
Dan salon enn gran sato. Risar, Prezidan Repiblik San Frontier, antoure ar Zeneral Larme San Frontie, Manejer Labank San Frontier ek Sef Mafia San Frontier.
Antan ki Prezidan Repiblik San Frontier, mo finn konvok sa renion la pou finaliz tou detay Program Santener Planet Ter. Nou bizen fer vit parski bann teknisien pe atann pou poste program la entegralman lor sit inik www.San Frontier. Goud gouvernans dan trasparans! Samem nou deviz. Dabor les mo prezant zot bann koleg dan Administrasion Milener San Frontier. Premie dabor Komiser Responsab Expansion Teritoryal ek Sekirite Repiblik San Frontier, General Chesforwed-Fesbakwed. Apel li Zeneral. … Deziem dabor: Komiser Responsab Pitay-Tranzak-Marday, PDZ Labank Trousanfon San Frontier, Lonorab Manejer Taye-Raze. Apel li Manejer. Trwaziem dabor: Ar boukou emosion, admirasion ek eksitasion mo prezant zot …. Apel li Sef. … Katriyem dabor: Nou program.
(Li tir enn mitrayet) Mo propoze ki nou aksepte program la telkel. ( Tou dimoun dan sok )
ZENERAL EK MANEJER
Kapav kone ki ena ladan?
Kifer bizen kone?
Li bon kone.
Sa program la finn ekrir pou anbet lizie, kouyonn zorey, viol inosans. Kouma tou program li zis dir seki dimoun anvi tande. Gidji-gidji lapeti gourman lamone fasil. Nou fer dimoun reve. Me nou, anou plen kofor … nou kofor.
Aster anou koz vre program. Risar fer vit. Pa les personn koz nenport. Giyotine si bizen! Zeneral prezant ou bilan.
Be … Hum! … Mo remersie zot pou … Haham! Li enn loner pou … (Li touse pou dres so lagorz) …
Bliye dantel zipon. Montre zafer la.
Koup entrodiksion. Sot lantre. Donn meni prensipal. Vit! Mo peyna letan pou perdi ar seki fer ler.
Partou kot ena rezis … lopo … samem dimoun kont. Nou met plat.
Pourtan bann militan lamour pe kontinie fann zot pikan.
Ena detrwa ti group parsi-parla … mo pa dir non … me laplipar andeor sirkwi. Larme finn kas zot leren.
Les mo dir twa ki zot bien aktif. Partou zot pe met baton dan larou e larme pa pe kapav kas zot baton. Zot pe blok prodiksion koka ek popi e zot pe ankouraz bann peizan partou plant manze ek fer lelvaz. Mo bann zom partou pe bizen organiz kanpagn: Pou sak lagren douri, senk kout bal. Si pa fer sa lekonomi pou dan pens. Letansa larme pe organiz bal dan kazern. Dan bann mezon bann fam pe form korperativ; zot pe farous mo bann zom; zot pe refiz pey komision. Zot pe fer depozision kont biznes. Enn sans lapolis dan mo lame. Letan piten pe koz demokrasi, ki larme pe fer? Hen! Ki li pe fer? Wi, li pe organiz bal dan kazern. Nou sivilizasion menase. Bann sibversif partou pe rod detrir. Bann nwar touni pe koz bel-bel koze. Letansa ki larme pe fer? Hen, dir mwa!
RISAR, MANEJER
Li pe organiz bal dan kazern.
Non! Li pe grate santi. … Bann agwa lamour …
Militan … bann militan lamour …
Mem zafer! … Ki zot pe fer? Dekouraz konsomasion lapoud ek sereng. Zot pe rod touy lekonomi. Ena profeser – erezman pa tou – olie montre zanfan bon manier, pe fer propagann kont nou; ena pret ‘si, olie okip nam dimoun apre lamor, pe fou zot nene dan zafer ki pa regard zot, pe koz teolozi sipa kiete …
Liberasion, teolozi liberasion.
Mem zafer! … To pa pou aret enteronp mwa twa?
Sori Sef!
Mo sori twa! … Ki mo ti pe dir? Ki mo ti pe dir, foutou? … Ah, wi! Fouter dezord partou. Letansa ki larme pe fer? Hen, ki li pe fer?
Grate santi.
Mersi Sef.
Twa Risar?
Santi avan, grate apre?
Fel. … Twa Zeneral?
Organiz bal dan kazern?
100 lor 100. … Aster ki bizen fer?
Ou dir, nou nou fer.
Bravo! 100 lor 100. Note bien. Lekol bizen fer zanfan respekte grandimoun, tradision, tradision gran dimoun, lord dan disiplinn, disiplinn dan lord. Profeser ki pa fer so travay? Ki bizen fer?
Taye-raze. Chak-chak!
Bravo! 100 lor 100! Relizion bizen fer dimoun vinn obeisan, fer lapriyer, les dirizan dirize, les patron patrone. Bann pret ki fane, okip zafer pa regard zot? Ki bizen fer ar zot? Koze Zeneral.
Bravo! 100 lor 100! … Sendikalis? Ki bizen fer ar zot?
Bankie ki fane?
Dirizan ki fane?
Zeneral, to finn pas tou tes. Ki to bizen fer?
Non! Vinn asiz kot mwa, anba mo latant, parmi bann spesial … bann ki mo finn beni. … Twa manejer!
Dir mwa twa, … eski to merit vinn anba mo latant parmi bann spesial?
Seki ou dir samem, Sef.
Mo dir to enn tant, … enn touk, … enn touk perse, … enn toutouk!
Get sa zar do. Kisannla finn refiz pran dolar, sanse so lorizinn pa kler? Ki lorizinn to koze, gopia. Dolar se dolar.
Wi, Sef
Lamone bom to pran; lamone lefwa to pran; lamone gandia to refize. Kot lazistis? To kone bizen nouri lever politisien toule lafendimwa. Politisien konn bien ki lamone peyna loder. Twa ki lafam to fer. To’le mo retourn twa lakaz dan ti sak plastik?
Pardon Gran Sef. Oumem papa, oumem mama; avan bondie oumem pli gran.
Alor aret fane. Koka, popi; bal, fizi; paysa, pitay, foulous, fizon! Tousa sinonim. Samem lesans ki fer lavi marse. Samem ki met lakle ar zeneral, manejer ek prezidan. … Risar, mo bizen donn twa roten bazar pou sof tonken bann rekalsitran.
Wi Sef.
Bon, mo azourn renion pou enn dat sekre ki mo tousel kone.
RISAR, ZENERAL EK MANEJER
Divan lakav. Pagla pe alonze. Lir pe marse for-for kouma enn zenes.
He tonton! Aret marse, vire for-for. Tansion gagn vertiz.
Tonton? Tonton? … Kan mo ti marye ar to tantinn?
Tou manier, ou pa ti pou kapav reponn lapel.
Kwar samem twa. … To kone monwar, mo santi koumadir mo leze kouma enn papiyon. Bizen kas palto pou vinn leze.
Tonton, ser lipie for lor later. Tansion labriz sarye ou kouma patang ki kas lalinn. Pa bon tro leze.
Non, mo garson. Plis nou leze, plis li bon. Bondie finn kre nou leze. Nou ki mete mem pwa lor nou ziska nou zenou kabose. Kostim, zile, kravat … mete mem … miliar lor miliar … mete mem … zame ase … mete mem …
Baprrebap tonton! Mo ti kwar mwa ki pagla. Ou manz mwa enn may.
Bizen efase refer.
Be tonton, donn mwa ou tabisman, mwa mo donn ou mo kabann.
Mo tro kontan twa pou pini twa.
Pini mwa?
Pli gran pinision se asiz deryer enn latab, konte, konte, konte. … Konte fini kas reste.
Tonton, lor mo de zenou mo sipliy ou, … pini mwa.
Non, mo tro kontan twa. …
… … Bizen al rod chaw-chaw.
Chaw-chaw?
Wi chaw-chaw, sefann, miam-miam.
To fen?
Depi yer pa finn manz nanye. Zis bwar dilo lapli.
Get sa bwat la! Akoz mo pa fen, mo pa’nn pans manze. Mo’nn bliye twa. Pardonn mwa beta. La ki nou pou fer la?
“La ki nou pou fer la,
Ki nou pou fer la?
Nou pou bwar diven.
La ki nou pou fer la,
Nou pou bwar diven.”
To bien ge, mo garson?
Non, tonton. Kan mo fen e peyna nana, mo sante pou ki mo vant pa sante. Lerla gaz sorti. ( Li rote. )
Pov Pagla! Kouma twa par milion ena bann vant vid, ki rote, pete al dormi vant vid. … Mo konn kikenn ki ti pou donn twa enn bouse manze … me mo pa kone kot li reste.
To pa konn li.
Kouma ou kone?
Mo kone parski mo kone.
Ze konn, ti konn, il konn, nou konon, vou kone, il konn.
Rabase, sef? Ou ki exper dan rabase.
Ala to revinn eg!
Mo tro fen tonton. Dir mwa kisannla.
Sannta.
Sannta? Sannta! Sannta Maria, Sannta Klos;
Sannta, Sannta, Sannta Fos.
Non pa fos.
Nou ale alor.
Kot Sannta.
To kone kotsa?
Normo beta! Ou kwar mo pagla, mwa? (Li trap lame Lir, zot sorti.)
Dan enn lari dan kapital. Mamzel Marie ek Sannta. Anplen zour ena enn brouyar kouler lafime. Tou dimoun met mask pou kapav respire. Bann batiman delabre, kouver ar dinwar.
Si mo pa ti ena mo garson, lontan mo’nn fini kite.
Edgar? Li plis ki bien, kouyon la. Me li pou fer mwa vinn fol.
To rapel kouma li ti pe travay bien. Swa premie, swa segon. Depi enn tan so fouka finn pran li. Kouma enn jab li pa’le travay. Pert-tan li dir.
Boukou paran pe plengne. Mwa, mo pa’nkor konn problem la. Mo de zanfan ankor tann. Me mo tour pou dans tig pou vini. Sa mo kone.
Pa bon nek blam sa bann zanfan la. Nepli ena model pou donn zot. Kikfwa nou ki antor.
Bizen koumans ar bann avan nou. Depi enn bon bout letan masak la finn koumanse. Ennde rar dimoun ti santi lay me personn pa ti pe ekout zot. …
Enn geng zenes maske rantre, kraz vitrinn magazen, pran seki zot trouve, souk sak bann vie bonnfam, devier bann poubel, disparet. Ler lapolis arive, li tro tar.
Ala zoli travay ki nou finn fer! … Tantinn Janegi ki manier?
Touzour so rematis. Apart sa li debrouye.
Sak fwa mo dir li lor telefonn ki mo pou vinn get li … me …
Lavi pa fasil. … He! Kifer to pa vinn lakaz Dimans?
Ena kiksoz spesial?
Nou pe fer enn ti fet pou ti bonom. … Vini, apre to reste pou dine.
Zordi ki zour? Merkredi. … O.K. … Mersi. … To’nn gagn nouvel bonom?
Wi, Pagla pe okip li, manz so krann, konsol li.
Tris sa! Li touzour refiz al res kot dimoun? Drol. Koumadir li pe rod pini limem. Tris non?
Lemonn finn vinn bien tris.
Kordelia?
Sa enn tifi extra sa.
Li ena enn bon partner. Sa’osi enportan. … Nou ti pe koz model. Ala bon model.
Lagazet pa pou koz zot; bann gran stasion rajo ek t.v pa enteres ar zot. Erezman bann ti rajo lokal donn zot laparol tanzantan malgre presion gouvernman. … Lamone diriz tou. Kan kas, politik ek media marye pike tou dimoun tann enn sel son.
Mo temwen zot tranzaksion. Dan minister lanvironnman ki mo get zot sinema. Malsans mo pa kapav koze. Enn zour kikfwa. … Mo lame anba ros pou lemoman.
Zot kone ki Jaysee fami ar twa?
Sirman! Mous plen partou.
To pa per?
Lontan wi, aster non. Ki ena pou per. Tou pe kraze partou. Lamor finn vinn delivrans. Mo zis sagren mo garson. Dan ki lanfer mo pou kit li. … Finn ler pou retourn biro. Salam!
Dimans nou zwenn. Baay! … Jaysee ek Kordelia pou la. Enn bon korom.
Dan enn lale borde ar pie mang dofine, lakord, mamzel ek mezon-rouz. Dimoun apel li lale mang. Malgre ki li sezon mang peyna enn sel fri lor pie e bann fey rar e malad-malad. Bann pie la preske touni. Lir finn alonz lor lerb sek anba pie; li pe dormi. Pagla ledo kont enn pie, pe sante.
Lalinn laba pe zigzage, enn gro zetwal pe aval li;
soley pe perdi so petal ki grene kouma vit kraze;
larkansiel ki finn gagn enn fit pe pandi ar lakord enn wit.
Gro zero manz ti zero, samem nou takdir mo bayo.
Bliye to tanbour tanbourye!
Ramas to ravann ravanie!
Lapli finn mouy lapo bouk.
Laflam pe griye Makabe e so soufrans pe touf lesiel;
lasid pe ekrir ar lank rouz lor ros lagal Montagn Signo;
lasann pe anvole partou, ranpli poumon ar lamor gri.
Gro zero manz ti zero, nou dal pa pe kwi do matlo.
Disel finn fini bwar lamer, leponz pe bronze lor disab;
niaz lao gagn lafiev karant, pe rod meksinn dan koray mor;
enn dernie dofen pe kriye, peyna zorey pou ekout li.
Gro zero manz ti zero, dife dan langka mo frero.
Nou bann zanfan pa rapel yer, zot viv dan zordi permanan
e zot refiz get pli divan – pou zot dime pa ekziste.
Ayo ki erer nou finn fer? Nou finn fer lavi vinn lanfer.
Gro zero manz ti zero, tou finn vinn golmal mo dalon.
( So somey kase. ) To ankor pe fer mofinn. To sante fer Satan kas pikan.
Ou trouv mo Lale Mang Kapitenn?
Matenva! So kalson pa pou li me misie la anpandan ar so tit. Tonton, ki mang ou prefer? Dofine? Lakord? Mamzel? Mezon-rouz? Pie enn ta, fri nayba. Lasid finn manz rasinn mo pie, mo fey fletri, mo fri faypat. Tonton, tonton ki bizen fer?
Fou mwa lape, les mo dormi.
Vant vid?
Kan vant vid latet plen. Lontan mo vant ti plen me mo latet ti vid.
Tonton! Sa enn mari parol sa! Enn bon zanfan ronfle so prop tonken ar so prop roten. Felisitasion Grandimoun!
Aret radote Pagla.
Mo enn pagla, ki ou’le mo fer? … He! Get kisannla pe vini laba? Anvlope kouma’enn momi Ezipsien. E kat pat lor la. De lapat dan plat, de lapat dibwa. … Me se Misie Arzou. Bizen donn li meday kouyon.
Li pa konn tire kan bizen tire. Li fer so fanor, li tas dan dekor. … Bienveni parmi pagla, Misie Arzou.
Arzou, bandaz lor latet, lipie dan plat, lor beki, rantre.
Twa sa Arzou?
Non, so nam ki finn rene dan lekor enn piaw.
Be kouma to pou kondir mo loto?
So loto finn vinn kazot poul, li pa kone.
Pa fer nanye. Nou va marse ansam. Mo pou tini twa.
Arzou, donn mwa to beki, mo donn twa enn bourik.
Kot to bourik, Pagla?
Donn mwa en laglas, mo montre twa li.
Sala koutta!
Pa zoure divan Lerwa Pagla.
Patron, ki nou fer?
Pa apel mwa patron, Arzou.
Kouma pou apel ou, Sef?
Pa apel mwa Sef.
Apel li fes. … Non, apel li tonton pagla … kikfwa meyer pagla tonton. Toumanier limem Lerwa Pagla. Pa vre Tonton.
To manz krann, Pagla. Pa pran li kont Arzou.
Pa pran mwa kont. Kontinie fane. Mo kapav pagla me mo pa fou. Kisannla ole enn mang fletri? Nek samem ki ena zordi.
Dan enn sanbdotel. Goneril ek Edmon antenileze. Zot pe bwar sanpagn.
To enn jak, Edmon. Mo pa rapel kan dernie fwa … Divors ar mo ser. Marye ar mwa. Nou de ansam, nou kapav fer soley galoupe otour later, fer letan retresi. … Vinn anbras mwa, nou rekoumanse. Kifer to trankil koumsa?
Pa kapav kontinie zwenn ankasiet … koumadir nou relasion li enn pese. … To bizen fer kiksoz.
To fer koumsa ar to ledwa, mo kit Risar, mo vinn viv ar twa.
Pa osi senp. Ena Regann. Apre, pa bliye nou finn donn Risar prokirasion. Si li soupsonn kiksoz, li kapav fini nou net. Apart sa, se li ki ena tou kontak ar Sef Fraternite Souteren.
Ki to propoze?
Pa kone. Kikfwa pou bizen … Non, enn tro gran pese sa.
Enn lide fou. Bliye.
Dir mwa touzour.
Si koumadir Risar ek Regann fer enn gran aksidan. Nou otomatikman pran kontrol. … Non! Bliye seki mo’nn dir.
Kifer bliye. To lide zenial. Les sa dan mo lame. Mo ranz zot kari.
Bizen fer atansion. Pa les okenn tras. Sinon bel treboul. … Apart aksidan?
Pwazon?
Risar pa manze … okenn manze … lakaz. Li nepli dormi lakaz. Li antoure ar bodigard. Aksidan. Pa lot. Kwar mwa. To pe pans pwazon pou mo ser?
Difisil. Li bien mefian. Tou manier li anretret. Mo mem pa kone kot li ete. Douk sa!
Les sa dan mo lame. Mo konn enn lom dan Fraternite Souteren ki pe manga parski li zalou pouvwar ek lenflians ki Risar ena e sirtou so relasion spesial ar Latet.
Nom gate sef Fraternite, samem … mafia.
Kouma pou zwenn li?
Mo kone kouma pou zwenn li. Mo zwenn li kan mo anvi.
Li’si?
Ki arive? To zalou. Si ena pou donn li ki li ‘le, nou donn li ki li ‘le. Pourvi louvraz la fer.
Twa ki ti bizen Prezidan.
Kan so ler vini, nou va gete.
Divan lakaz Jaysee ek Kordelia. Enn siklis lor so bisiklet travers oditoryom, mont lor lasenn, aret sek, poz so bisiklet, galoup agos, adrwat, kriye for-for “Jaysee, Kordelia”, “Kordelia, Jaysee”. Kordelia ek Jaysee rantre.
He Tamrrou, ena dife dan to lake?
TAMRROU
Jaysee, to pe abriti sa pov piti la. Ki problem, Tamrrou?
Mamzel Marie … Ou konn li? … Li dir zot fer atansion. … Ena plan pou asasinn tou bann militan lamour enn par enn. Zot pe koumans ar bann latet. Dan nou rezion se zot de ki plis andanze. … Mamzel Marie panse ki zot bizen al kasiet.
To esoufle. Mo al prepar enn goble panakon pou twa. Asiz lor sa ban la, regagn to lesouf. Jaysee pou okip twa. ( Kordelia sorti. )
Drol! Mo ti zwenn li Dimans dan laniverser, li pa ti dir mwa nanye. Enn devlopman resan?
Nou pe gagn move niouz sorti enpe partou. Enn masak finn koumanse. Ena plizier komando ki pe fer ravaz.
Mo ti prevwar sa pou arive me pa aster.
Sitiasion finn pouri boukou pli vit. Dimoun ki ti pe manz zot kou, res trankil, finn koumans kriye. … Kouma vag, dezer pe aval later fertil; trwa kar popilasion pa pe gagn dilo; ena landrwa, lapli pa aret tonbe e inondasion pe nway tou; lekor zanimo mor pe fann lepidemi partou. Dimoun nepli pe per lapolis ek larme. Sef Mafia ek Prezidan Risar panse ki si koumans sot likou militan lamour sa pou fer dimoun per. Jaysee, aster nou pou konn enn represion napa badine. ( Kordelia rantre ar enn goble dan so lame. )
Jaysee, ena telefonn pou twa. ( Jaysee sorti. ) To’le manz kiksoz Tamrrou?
Si mo manze mo pou vinn lour e lerla mo pou rale pou pedale.
Ki nouvel laba?
Pa bon Kordelia. Tirani partou. Dimoun per. E lot kote maladi pe fer piyaz. Ena landrwa kot dilo pou bwar peyna; kot ler malsen pe anpwazonn poumon. Nepli kone ki pou fer. Kot nou bouze nou manz feyaz.
Mo de ser?
Gagn nouvel Goneril ek Regann?
Kifer to paret misterye koumsa?
Pa tro zoli.
Zot grimas.
Grimas?
To kone, … zot bizar … lamone ek pouvwar pe fer zot tourdi. Regann dan lili Risar … Goneril dan lili Edmon. Oh pardon!
Koripsion finn rant partou.
Samem mo ti ole dir.
Ala Jaysee pe retourne. Li paret tris. … Move nouvel Jaysee?
Tirani finn kidnap Edgar … Mamzel Marie dan prizon Spesial Tortir. Li ti pe santi lay. Akoz samem li ti dir twa vinn warning nou.
Ki zot pou fer?
….. ( silans )
To paret trakase, Jaysee. To nepli koul. Kiksoz pe fatig twa, pa vre? Mo kapav fer kiksoz?
Mo gate, pa les traka fer twa pil anplas. Dir mwa ki to kwar bon pou nou.
Kordelia … Kordelia … ( Li soupire. )
To pe soufer mo koko? (Li kares so bieneme ar boukou tandres.)
Kordi, nou bizen separe pou to prop dibien.
To pa pe konpran. Ekout mwa bien. Isi nou expoze e twa to andanze parski to ar mwa. Zot pe rod mo latet e mo lantouraz pou pey ser … pou pas dan pake. Si …
Nou pa ti dir ki vre lamour se kan nou ed nou bieneme sarye so lakrwa? Desten finn met nou ansam e ansam nou fer fas nou desten.
To ena rezon koko me la mo kwar nou bizen sanz taktik. Pa kapav les bann destrikter may nou par grap. Al ar Tamrrou. Dan lavil to pou kouma pwason dan dilo. Lasenn lamitie pou garanti to sekirite.
To sekirite, kot to mete?
Mo pe mazinn mo sekirite ‘si. Mo bizen lib, mobil. Zordi isi, dime laba. Ade pli difisil pou zwe kouk ar adverser. … Ena enn lot rezon enportan. … Pagla finn fer dir nou ki to papa malad. Pou bizen trouv enn landrwa pou swagn li ankasiet. Isi enposib. Les tou to bann zafer anplas; pran mo bisiklet, al ar Tamrrou. … Tamrrou, okip mo Kordelia.
Korek sa mo frer!
Kordelia may so bieneme, anbras li. Zot separe dousma. Toule-de zot latet bese pou kasiet zot larm. Kordelia ek Tamrrou mont zot bisiklet, desann depi lasenn, travers oditoryom, disparet. Enn silwet tris get zot ale.
Kot Sannta. Sannta pe koz ar so mama, Janegi.
Aret fatig twa, Ma! Kordelia finn abitie ar enn lavi senp.
Mo anvi zis aranz lasam la enpe. Pov tifi!
Kifer to dir “pov tifi”?
So de ser finn gagn tou. Li li peyna nanye. So latet dir finn fer li perdi tou. Pov jab la!
Mo pa kwar li’nn perdi, Ma’. Mo pli sir se li ki finn gagn plis. Li’nn gagn lamour, lamitie, respe, admirasion …
Pa plen vant tousa.
Mamman ‘Ma! To koz kouma bann dirizan San Frontier.
Mo bien kontan zot. Zot bann bon zanfan. Me mo pa sir mo bien konpran seki zot pe rode. Lesiel pou res lesiel, later pou res later.
Oke ‘Ma pran gagne. Aster al repoz twa. Taler pou bizen apel dokter.
Ki ler li pe vini?
Kisannla? Kisannla? … Kordelia, koko!
Pou rezon sekirite personn pa kone. ‘Ma, to finn bien konpran ki fale pa to koz koze Kordelia ar personn. Fer koumadir to pa konn nanye.
Wi beti, mo pa pagli.
Aster mo’nn konpran kifer to pa finn marye. Tou pwenter sove telman to manz koko. Fouffff!
Sove? Ki to kone dan lamour, twa? Personn pa finn sove. Mwa ki finn refiz les zot koste.
Me mo papa ti koste net, li?
Li, li ti spesial.
‘Ma, to pa pou dir mwa kisannla sa? Se mo drwa kone kisannla finn donn mwa lavi.
Kan so ler vini, mo pou dir twa mo koko. La, mo lalev sele par enn promes.
To’ankor kontan li?
Ki to kwar, kouma zot sa? Sanz partner kouma sanz soulie.
Pa fasil ar twa ‘Ma! … Ale al repoze dan to lasam. … Ale Ma-Ge-Ma!
To koz kouma zans bitasion aster!
Normal Ma-Ge-Ma. Mo finn ne, grandi dan Tabisman Lir; mo finn gagn mo premie travay mem plas. Mem mo finn marye andeor, mo finn retourn travay laba ziska tabisman tom lor lapay. To trouve kifer mo pou res toultan tifi Ma-Ge-Ma?
To sir mo pa kapav ed twa?
Ala to manz krann la. Ale, al dan lakwizinn, fer detrwa farata. To pou fer Kordelia bien plezir. ( Janegi sorti. … Telefonn sone. Sannta al reponn. )
… Wi Kordi, to kapav vini. Mo mama pe fer farata pou twa. Non, ditou … peyna problem mo dir twa … Ler ki to anvi. Salam! … Taler nou zwenn.
Dan enn kanpman delix lor enn ti lil lwen ar lakot. Edmon ek Goneril atab.
Mo finn dir bann travayer retourn ater. Koumsa nou de, zis nou de, fer soley galoupe ek lanwit transpire. Chirz!
Chirz! … Domaz Regann pa kapav get nou de ansam. …
Kikfwa li pe get nou ar laraz depi so kazot dan lanfer. ( Kas enn gran riye. )
… Ankor enpe sanpagn? … Mo devid sa dan to ver. … Mo’al debous enn lot. Ki li dir twa avan li mor?
( Pa kapav tini so riye. ) San… Sanpagn la bon! …. (Trap so vant riye. ) Sanpagn la mari bon. … Dan mo leker mo panse: pwazon la mari bon. (Toulede korde ar riye.) … Ase, to pou fer mwa toufe.
Bizen donn Risar mem meksinn. Donn li so daway!
Difisil! … Kifer to pa seye? … Ant zom … pli fasil … mo kwar. Mwa, li pa’le get mo figir. Prezidan Repiblik San Frontier aster prefer ti garson. … Mo pe bwar tro. … Li perse sa ver la. Kouma to ranpli, li devide. … Li bon sa sanpagn la. … Kifer to get mwa ar sourir foutan. … Vinn anbras mwa koko. … Li bon sssssaaaaa … Edmon? … Salte! Verminn! Makro! ( So latet tom lor latab. )
Li bon sa sanpagn la! (Enn riye jabolik.)
( Fer enn dernie zefor. Get Edmon ar laenn. Enn son degou sorti dan so labous. ) Houuun! … Mo sir sanpagn la bon … Regann ti … dir … mwa. (Li mor.)
… To’nn trik mwa? Atann, to gete! ( Li leve, maye tonbe, koumans kime … ) AHHH! Kordelia, twa ki for. ( Li mor.)
Kot Sannta. Lafen repa aswar. Tou dimoun atab. Ena Janegi, Sannta, mari Sannta ( Ti-Zak), ek Kordelia.
Mersi tantinn. Farata la ti bien bon. … Si tou dimoun finn fini manze, les mo deservi, met lord dan lakwizinn.
Zordi non, kikfwa dime. … Ti-Zak, al get enn kou ki sa de ti jab la pe fer. Mo kwar mo’nn tann enn tapaz lao. ( Ti-Zak sorti.) … Ala zot kontan twa Kordelia. Fer atansion, zot pou kol ar twa kouma lakol zak. Bann tirer plan sa.
Mo konn debrouye ar zot. … Si mo kapav ede, pa ezite dir mwa. … Tantinn, kifer ou trankil koumsa?
Enpe fatige, beti. … Pagla pe donn nouvel lor to papa?
Wi. Li touzour refiz koudme.
Enn latet dir sa!
Ou konn li bien, non Tantinn?
Ou ti travay kot nou enn bon bout letan.
Mo ti zis enn servant. ( Ti-Zak rantre. )
TI-ZAK
Zot dan profon somey. … Finn bliye ferm lafnet; divan finn anvol rido; bat ar enn biblo … pa grav! … Kordelia, Rachel resanble twa, to kone. Drol sa!
Zanfan sa, zot figir sanz-sanze. Timama koumsa, timama lot manier. … Gagn nouvel Jaysee? … Enn bon garson sa! Mo ti konn so mama. Bon dimoun!
Aret fatig latet Kordelia, Ma-Ge-Ma!
Mo pa kontan kan li koz manier bitasion.
Mo finn dir twa. Zanfan bitasion koz manier bitasion.
Jaysee ‘si koz koumsa. Li fier so aksan bitasion.
Dan sa douk kot tou dimoun ete bann tipti zafer vinn enportan. Enn pie dan enn lakrwaze, enn fler sezon ki fleri, enn zwazo ki revini …
… enn aksan ki anpes nou bliye nou lorizinn …
Tantinn, mo bizen dir ou enn gran bravo ek enn gran mersi. Ou finn reysi kot bann gran koko finn fel. Ou’nn konstrir enn fami ere. … E zordi ou fami pe donn mwa sekirite ek konsolasion.
To’si to mo fami, beti. … Nou tou ki dan douk, nou dan mem fami.
Kikenn tap laport.
Salerla! Kisannla sa kapavet?
Kikenn tap laport pli for.
Pasians! Mo vini la.
Ti-Zak al ouver laport. Pagla rantre.
Pagla? … Kot Bonom?
Li deor. Li malad, li bizen swen irzan.
Ti-Zak ek Pagla sorti.
Dan enn gran orl vid ena enn tronn imans omilie. Lor tronn la Risar, Prezidan Ripiblik San Frontier, li kouma enn nen ridikil dan lemonn zean. Li met kankrela (redengot) e sapo-oform. Dan so likou ena enn lasenn an-nor telman gro ek lour ki li kabose pou sarye li.
RISAR (sante stil rap)
Momem Zorro;
Mera nam Rambo.
Romeo mo ti kouzen,
Mo papa enn zigolo,
Mo granper enn zigoto.
Alala bel-bel loyo!
Mo’nn plen ar sapo-oform,
Eta Gran Sef donn mwa’enn kouronn.
Mo’nn fatige ar redengot,
Ar redengot ek kankrela,
Ar kankrela ek redengot.
Silvouple, silvouple Gran Sef
Donn mwa manto lerwa, larenn;
Sipa manto, sipa palto.
Mo gagn vomi ar repiblik;
Mo’le pouvwar eternel.
Sipa lanpir, sipa pli pir,
Sipa rwayom, sipa lagom.
Kifer mo pa vinn imortel,
Eternel ek imortel.
Met mwa lor tronn Faraon.
Mo fer gate ar Kleopat,
Sipa Kleopat, sipa Kordelia.
Kordelia!
Met Kordelia dan mo arem,
Met Kordelia dan mo arem.
Pouvwar, pouvwar li fatigan.
Fer mwa vinn
Anperer san lanpir;
Monark san size;
Pedeze san biznes …
Pede, pede san so ze,
Pede, pede san so ze.
Enn kreatir diform rantre.
Kouma to apele?
KREATIR
Moutatismoutanndis.
Kifer to’nn deranz mwa?
Gran Sef Siprem dir ou li bizen ou. Degaze, li dir. Pa fer li perdi letan. Nou zom finn may lennmi nimero 1 … samem ki dir lamour pli for .. mo kwar Jayday so nom …
Samen. … Gran Sef Siprem dir ki bizen montre li ki lamour enn envansion malsen pou fer dimoun bliye zot lentere. Li dan prizon. Bizen fer li konpran. Si li pa’le konpran … fer li bliye so datdenesans. … Degaze, degaze, li dir.
Al touzour, mo vini la!
Promosion, promosion!
Ala bel-bel rekonpans.
Ala mo vinn eternel ek imortel.
Li fer bann zes obsenn, li sorti.
Dan lakaz Sannta.
‘Maa! Al dormi enpe. Mo pou vey li. Tansion to’si to tom malad. … Enn lanwit to’nn vey li. Peyna nanye to kapav fer. Bizen les meksinn la azir.
Pov jab la! Get ki so zanfan finn fer li devini. Dimoun pli ris finn vinn pli mizer.
Pa koz koumsa ‘Maa! Li ena boner. Otan dimoun pe okip li. … Kordelia ki plis dan pens. … Pa kone kot sa bann salte la finn kasiet Jaysee. Ki zot pe fer li? Pov Kordelia! Enn kote so papa bien fay; lot kote so bieneme anba kouto. … Lor la li seropozitif. Li bizen pran so meksinn rekta. Dan ki kalite lemonn nou pe viv?
Pov Gawtama!
Gawtama! To apel li par so tinom?
Lontan li ti Komandan … aster … li … li zis … Gawtama.
Ale, al repoz enpe. Mo kwar to latet finn tro fatige.
To ena rezon mo kwar. … Ler li leve, vinn apel mwa.
Enn plas piblik. Enn dimoun lor bisiklet rantre. Li kriye for, “Zot finn touy Jaysee!” Kouma zekler, enn trale dimoun lor bisiklet rantre dan tou direksion. Zot tou kriye ar laraz ek soufrans, “Zot finn touy Jaysee! Ayo Bondie, zot finn touy Jaysee.” Bann siklis la okip lasenn ek oditoryom. Laklos bisiklet sone.
Dan enn lasam dan lakaz Sannta. Lir lor lili, pe dormi drwat, so lizie ferme. Janegi akote li pe fer lapriyer. Apre enpe letan, Lir bouz so latet dousman, ouver so lizie, referm li … reouver li. Ar enn lavwa feb ek tranble-tranble li sey dir detrwa mo.
Savedir mo’nn mor.
Eta pagla, aret radote!
Mo ti kone to ti pou dan paradi me mwa? Kouma dan Awara, to finn fer Bondie donn mwa enn seke.
To pli pagla ki pagla.
Savedir mo pa’nn mor?
To trouv verminn kreve twa!
Jany … Sajani Koko. … Mo kwar tomem sa, Jany … mo Janegi.
Kouma to kone pa enn lot sa?
Peyna de kouma twa mo Jany. … Kot mo ete alor? Si mo pa dan paradi, kot mo ete?
Dan lakaz mo … to tifi. Tifi to pa kone.
Mo tifi? … Akoz sa ki to ti fonn san les okenn tras? … Mo konn li?
To konn li me to pa konn li. Li konn twa me li pa konn twa.
To koze misterye. … Kisannla sa?
Pli tar mo dir twa. … To’ankor feb. … Hen, bwar sa e dormi. ( Li fer li bwar so meksinn) … Mo pa pou les twa sape, mo bonom. Mo met twa krent lor to lipie pou to amenn mwa legliz.
To finn pardonn mwa?
Kifer dimann pardon? … Lamour pa enn pese, mo zokris.
Ayo mo Janegi. … Tou sa soufrans la akoz mwa? Akoz mwa nou’nn perdi tou.
Fode perdi pou gagne. Ale, repoz twa, mo fouka. Dormi!
Mem plas ki Tablo 1 me pie boukie banane finn sek net. Nek res zis enn bout so tron ki diboute kouma enn vie siko. Ler get bien pou trouv enn-de ti bourzon ki pe tir latet malgre detres toutotour. Lemonn finn vinn gri ek sek. Anplis enn freser anormal pe kay lapo dimoun. Lor de ros Radika ek Kaspalto pe asize. Toule-de ramas lame, lipie pou sey sof zot lekor.
Sa freser la pa’le ale mem. … Bann vie ek zanfan nepli pe kapav tini. Finn bizen ferm tou lekol. … Ki pou ariv nou, Kaspalto?
Zot bizen pran mo sofaz.
Telman to pran sofaz, to lefwa finn vinn konpot. … Tou finn kraze. … Nou finn gagn sans. … Kikfwa pa sans.
To kwar nou’nn gagn sans?
Kikfwa sans … kikfwa malsans.
Pa sa do ta. … Parfwa bann zafer arive … nou pa gagn enn konpran. … kifer? … kifer? … koumadir … koumadir enn lame envizib pe tras sime.
To trouve Radika, mwa mo pran de gorze daway … tou vinn normal. Tou vinn kler. Peyna mister.
Lakrwa Kordelia. … Poz enn fler, enn ti brans, enn bren lerb … seki gagne … kot so lipie.
Kiserti.
Bizen rapel … Ler ti koulout enn inosan lor lakrwa … akoz li ti enn militan lamour … larm ek disan ti melanze. Mama later ti revolte.
Yer sa, Radika. Nou get zordi.
San yer pa pou ena bon dime.
Enn tifi set-an rantre. Li apel Kordelia.
Ma-Ge-Ma …
Wi, mo koko Kordelia dou-dou-dou-siro.
Papa dir twa ek Tonton vinn vit. Manze finn pare. Tansion li fre.
Previous PostPrevious PREZIDAN OTELO
Next PostNext DERNIE VOL